**Записник са Консултативног састанка поводом израде**

**Акционог плана за спровођење иницијативе Партнерство за отворену управу (ПОУ) у Републици Србији за период 2018 – 2020. године**

 Састанак је одржан 5. октобра 2018. године у просторијама Медија и реформ центра Ниш , Обреновићева 38, са почетком у 11.00 часова.

 Састанку су присуствовали:

**Наталија Павловић Шиниковић**- Министарство државне управе и локалне самоуправе, **Драгана Брајовић-** Министарство државне управе и локалне самоуправе; **Маја Стојановић**– Грађанске иницијативе, **Небојша Ранчић**- Медија и реформ центар Ниш, **Данило Родић**- Канцеларија за сарадњу са цивилним друштвом, **Александар Милићевић**-Републичка привредна комора Ниш, **Данка Милојковић**- Кућа кластера, **Марија Дражовић**- НВО Праксис, **Лукић Владимир**- НВО Праксис, **Данијел Дашић**- Национална коалиција за децентрализацију**, Сања Дракула**- Тимочки клуб, **Љиљана Илић**- Градска управа Ниш, **Александра Савић**- Протекта, **Боривоје Ђорђевић**- Народни Парламент Лесковац**, Иван Грујић**- Едукациони центар Лесковац, **Горан Младеновић**- Кластер НИКАТ, **Драгана Стојановић- Крстић**- Канцеларија за локални економски развој и пројекте Ниш, **Милан Ранђеловић**- Канцеларија за локални економски развој и пројекте Ниш, **Милосав Јукић**- Упдружење председника Скупштина станара, **Тања Спасић**- Градска управа Врање, **Љиљана Стојановић**- Градска управа Врање, **Милица Антић**- Грађанске иницијативе,**Ивана Теофиловић**- Грађанске иницијативе,

Дневни ред састанка:

1. Уводна реч: Представљање иницијативе Партнерство за отворену управу (ПОУ)- Резултати и очекивања

2. Представљање Извештаја о спровођењу Акционог плана за период (АП) 2016-2018. и мера које су до сада креиране у партнерству са ОЦД у оквиру израде Акционог плана за период 2018-2020.

3. Представљање искустава представника ОЦД у процесу креирања АП

4. Дискусија и предлози учесника за нове мере АП

Састанак је модерирао Небојша Ранчић

**1. Кратка уводна реч : Представљање иницијативе Партнерство за отворену управу- Резултати и очекивања**

У уводном делу помоћница министра у Министарство државне управе и локалне самоуправе (МДУЛС) **Наталија Павловић-Шиниковић** задужена за Сектор добре управе представила је рад министарства у делу унапређења рада управе али и отворености према грађанима. Дате су и уводне напомене о спроведеним обавезама из акционог плана за ПОУ за претходни период и изради новог aкционог плана. Отвореност према грађанима и сарадња са ОЦД је од великог значаја за министарство као део повећане транспарентности. Стварање добре управе је дугорочан процес који тражи и учешће јавности. У том смислу су и урађене измене Закона о државној управи а то се очекује и од одлука на локалном нивоу. МДУЛС је препознато као министарство број 1 у постизању транспарентности и отворености што је резултат и рада колегинице Брајовић и целог тима за ПОУ као и посвећености партнерству за отворену управу али и посвећености целог министарства у свакодневном раду

**Маја Стојановић** из Грађанских иницијатива, дала је приказ досадашње улоге цивилног сектора у ПОУ као и процеса који се систематски спроводи за израду Акционг плана за ПОУ за период 2018-2020. Рад ОЦД у радној групи и јавне коунсултације подржала је Светска банка ради што већег учешћа ОЦД. Зато се и даље од ОЦД очекује пуно коментара, предлога и сугестија за АП 2018-2020. Демократизација институција и отвореност управе је врло битна за цивилно друштво и зато ОЦД подржавају ове процесе и на њима инсистирају од 2000. године. Врло је важно и то што су ОЦД укључене у ПОУ од 2012. године. Улога ОЦД у овом процесу је све већа, а мере из АП се односе на целу влад. Морамо имати увек на уму да је мониторинг спровођења плана битан колико и израда плана. На крају излагања позвала је ОЦД да дају што више предлога и констатовала да је до сада предложено већ више од 20 мера, мада за један АП то је велики број ( у прошлом АП је било 14 мера). Важно је и то да што више мера буду мере трансформативног карактера.

**Драгана Брајовић** из Министарства државне управе и локалне самоуправе представила је Партнерство за отворену управу - ПОУ као глобалну иницијативу. Република Србија је од 2012. у ПОУ. Република Србија је до сада, од 2012. године урадила 2 двогодишња АП. Тренутно је у изради трећи АП. У радној групи су већина министарстава Владе РС, 5 ЈЛС (Шабац, Нови Пазар, Параћин, Рума и градска општина Врачар), већине министарстава и 6 ОЦД (Грађанске иницијативе, Медиа и реформ центар Ниш, Транспарентност Србија, Асоцијација онлајн медија, Едукациони центар Лесковац и Народни парламент Лесковац. ПОУ промовише транспарентност, учешће јавности, јавну одговорност и иновације и коришћење иновативних технологија у раду управе. Описан је процес учешћа ОЦД и рада радне групе, као и процес креирања АП. ПОУ је одлична платформа за мере државе који су у складу са Стратешким документима и представља надоградњу за остале стратешке документе ( напр. Стратегија реформе јавне управе). Овај АП се ради од „белог папира“ уз учешће свих партнера и то је добар модел за све у државној управи и локалној самоуправи како треба сарађивати у процесу доношења прописа. Сарадња са цивилним друштвом је основни принцип рада.

**2. Представљање Извештаја о спровођењу Акционог плана за период 2016-2018. и мера које су до сада креиране у партнерству са ОЦД у оквиру израде Акционог плана за период 2018-2020.**

**Драгана Брајовић** из Министарства државне управе и локалне самоуправе представила је Извештај о спровођењу Акционог плана за период 2016-2018. До сада је спроведено у потпуности 57% мера, у знатној мери 29% а 14% спроведено у мањој мери. Генерална је оцена да испуњеност обавеза није лоша. Ниједна мера није остала незапочета.

У претходном АП мере су спроводили МДУЛС, КСЦД, Републички секретаријат за јавне политике (РСЈП), Канцеларија за ИТ, Министарство трговине, туризма и телекомуникација (МТТТ), и Повереник за информације од јавног значаја. Извештај је представљен по мерама из АП 2016-2018.

**Област: Унапређење консултативног процеса са цивилним сектором на локалном нивоу приликом усвајања докумената јавних политика**

* Обавезе 1: Израда модела oписа послова радног места, односно дела радног места службеника задуженог за сарадњу са цивилним друштвом у локалној управи. ***Обавеза испуњена. Заједнички рад са СКГО.***
* Обавезе 2: Организовање обука за државне службенике и службенике ЈЛС у вези са применом Смерница за укључивање организација цивилног друштва у процес доношења прописа. ***Обавеза испуњена.***
* Обавезе 3: Организовање обука за представнике ОЦД у вези са применом Смерница за укључивање организација цивилног друштва у процес доношења прописа. ***Обавеза испуњена***
* Обавезе 4: Унапређење система за прикупљање иницијатива грађана и привреде.  ***Обавеза испуњена. Обавеза РСЈП***
* Обавезе 5: Увођење стандарда за учешће грађана у систему управљања јавним политикама. ***Обавеза испуњена. Обавеза РСЈП***

**Област: Унапређење приступа информацијама од јавног значаја**

* Обавезе 6: Унапређење проактивне транспарентности – Информатора о раду. ***Обавеза није испуњена.***
* Обавезе 7: Измена закона о слободном пртиступу информацијама од јавног значаја. ***Обавеза није испуњена.***
* Обавезе 8: Израда Портала отворених података. ***Обавеза испуњена.***
* Обавезе 9: Израда подзаконског акта заснованог на Смерницама за оцењивање веб презентација. ***Обавеза није испуњена у потпуности.***

**Област: Интегритет власти**

* Обавезе 10: Унапређење института јавне расправе у процесу припреме закона. ***Обавеза испуњена.***

**Област: Фискална транспарентност**

* Обавезе 11: Израда јединствене методологије планирања, праћења реализације и оцене успешности реализованих програма и пројеката организација цивилног друштва и праћења утрошка додељених финансијских средстава. ***Обавеза испуњена***
* Обавезе 12: Измене и допуне Уредбе о средствима за подстицање програма или недостајућег дела средстава за финансирање програма од јавног интереса која реализују удружења. ***Обавеза испуњена***

**Област: Јавне услуге**

* Обавезе 13: Доношење Закона о електронском документу, електронској идентификацији и услугама од поверења у електронском пословању. ***Обавеза испуњена.***
* Обавезе 14: Успостављање јединственог јавног регистра административних поступака и осталих услова пословања. ***Обавеза није испуњена.***

***Предлози прикупљени од ОЦД и државних органа у припреми АП за ПОУ 2018-20***

Учесници консултација су упознати са методологијом рада на АП 2018-20, претходним активностима и будућим корацима до краја августа 2020. године до када ће се АП 2018-20 примењивати. Тежи се томе да што више трансформативних мера уђе у АП 2018-20.

Предлоге су образложили :

**Драгана Брајовић -** Министарство државне управе и локалне самоуправе;

**Данило Родић-** Канцеларија за сарадњу са цивилним друштвом

**Маја Стојановић** – Грађанске Иницијативе

**Област: Учешће јавности**

* Обавеза 1: Подршка унапређењу сарадње органа јавне управе и организација цивилног друштва у процесу припреме, доношења и праћење примене прописа. ***Предлог КСЦД, образложио  Данило Родић : Заједнике обуке за ОЦД и јавну управу, Израда Приручника за учешће ОЦД у изради прописа.***
* Обавеза 2: Увођење законских основа и успостављање електронског система за е- грађанско изјашњавање  ***Предлог ОЦД ЦРТА, образложила Маја Стојановић – Грађанске Иницијативе***
* Обавеза 3: Јачање транспарентности и партиципативности на седницама одбора Народне скупштине ван седишта. ***Предлог Народне Скупштине Републике Србије, образложила Драгана Брајовић - Министарство државне управе и локалне самоуправе;***

**Област: Отворени подаци**

* Обавеза 4: Објављивање државног буџета и завршног рачуна у машинско читљивом формату. ***Предлог Едукациони центар Лесковац. Образложила Маја Стојановић, Грађанске Иницијативе: Коментар Александра Милићевића: „Потребно је објавити не само расходовну страну већ и приходовну страну у машинско читљивом формату. Она је значајнија за привреду од расходовне стране а посао отварања и приходовне стране је чак и мањи од расходовне стране“.***
* Обавеза 5: Израда Е-Календара јавних конкурса за финансирање пројеката и програма организација цивилног друштва из средстава буџета органа јавне управе Републике Србије. ***Предлог КСЦД, образложио Данило Родић***
* Обавеза 6: Обезбеђивање доступности података о планираним и утрошеним средствима у оквиру локалних фондова за заштиту животне средине.  ***Предлог*** ***Министарсто заштите животне средине,***  ***образложила Драгана Брајовић - Министарство државне управе и локалне самоуправе;***
* Обавеза 7: Отворени подаци о пројектима финансираним јавним новцем.   ***Предлог*** ***Едукациони центар Лесковац, образложио*** ***Иван Грујић- Едукациони центар Лесковац.***
* Обавеза 8: Израда open data претраживе Базе ОЦД (удружења, фондација и задужбина) ***Предлог КСЦД, образложио  Данило Родић***

**Област: Фискална транспарентност**

* Обавеза 9: Подршка локалним самоуправама у унапређењу транспарентности финансирања организација цивилног друштва из буџетских средстава. ***Предлог КСЦД, образложио  Данило Родић. Спроводи се уз сарадњу са СКГО.***
* Обавеза 10: Унификовање праксе државних органа у спровођењу процедура доделе средстава ОЦД путем јавних конкурса.. ***Предлог КСЦД, образложио  Данило Родић. Спроводи се уз сарадњу са СКГО***
* Обавеза 11: Изменити Правилник о документацији која се прилаже у поступку регистрације медија у Регистар медија и технички унапредити приказ података у Регистру. ***Предлог ОЦД БИРН, образложила Маја Стојановић, Грађанске Иницијативе.***

**Област: Интегритет власти**

* Обавеза 12: Увођење економски најповољније понуде као примарног критеријума за оцењивање понуда у поступцима јавних набавки . ***Предлог: Управа за јавне набавке и Министарство финансија, образложила Драгана Брајовић - Министарство државне управе и локалне самоуправе.***
* Обавеза13: Регулисање области сукоба интереса за запослене и радно ангажоване у јавним предузећима и друга правна лица на која се примењују одредбе Закона о јавним предузећима. ***Предог: Министарство привреде, Драгана Брајовић - Министарство државне управе и локалне самоуправе.***
* Обавеза 14: Помоћ и праћење процеса усвајања ЛАП. ***Предлог Национална коалиција за децентрализацију, образложила Драгана Брајовић - Министарство државне управе и локалне самоуправе***
* Обавеза 15: Ажурирање бирачког списка. ***Предлог: ОЦД ЦРТА, Образложила Маја Стојановић, Грађанске Иницијативе.***

**Област: Јавне Услуге**

* Обавеза 16: Успостављање јединственог јавног регистра административних поступака и осталих услова пословања - Поједностављење административних поступака и регулативе – еПАПИР, ***Предлог:******РСЈП и МДУЛС са СКГО образложила Драгана Брајовић - Министарство државне управе и локалне самоуправе***
* Обавеза 17: Иницијатива за укључивање административних поступака које ЈЛС спроводи као поверене послове у односу на привреду и грађане у Регистар административних поступака***. Предлог:******РСЈП и МДУЛС са СКГО образложила Драгана Брајовић - Министарство државне управе и локалне самоуправе***
* Обавезе 18: Успостављање Електронске огласне табле за све органе државне управе и локалне самоуправе***.  Предлог: Народни Парламент Лесковац,* образложио: *Боривоје Ђорђевић- Народни Парламент Лесковац.***

**Област: Приступ информацијама**

* Обавезе 19: Унапређење проактивне транспарентности – Информатора о раду.  ***Предлог: МДУЛС, образложила Драгана Брајовић - Министарство државне управе и локалне самоуправе***
* Обавезе 20: Измена закона о слободном приступу информацијама од јавног значаја.  ***Предлог: МДУЛС,*** ***образложила Драгана Брајовић - Министарство државне управе и локалне самоуправе***
* Обавезе 21: Објављивање образложења за предлоге подзаконских аката. ***Предлог: Транспарентност Србија, образложила Маја Стојановић, Грађанске Иницијативе***

Након завршеног представљања постојећих предлога за АП 2018-20, Небојша Ранчић из Медија и реформ центра Ниш, је говорио о искуству сарадње са локалном самоуправом у Нишу и коришћења предлога датих од стране ОЦД за унапређење рада локалне самоуправе кроз сарадњу са Канцеларијом за локални економски развој и пројекте, а везано је за План економског развоја Града Ниша 2018 у који су укључени предлози ОЦД. Небојша Ранчић је још једном споменуо предлог МиРЦа Ниш на тему доношења и примене општег обавезујућег прописа- Закона о поступку припреме, предлагања и доношења прописа као и мерења резултата примене прописа и извештавања о резултатима примене прописа.

Након овог представљања уследили су коментари и предлози учесника консултација:

* **Александар Милићевић**- Републичка привредна комора регион Ниш. Пословна заједница поздравља сва унапређења и поједностављење процедура. Треба комуницирати са ПКС која већ ради на неким сличним предлозима. Као например Обавеза 4 из претходног плана: Унапређење система за прикупљање иницијатива грађана и привреде. ПКС је већ имала 154 иницијативе а 60 је прихваћено. 3 су биле предлози ПКС региона Ниш. Када говоримо о Обавези 1: Подршка унапређењу сарадње органа јавне управе и организација цивилног друштва у процесу припреме, доношења и праћење примене прописа Александар Милићевић је напоменуо да ПКС већ ради анализу прописа што може да буде корисно и за ПОУ. Јавне расправе су нешто што често организујемо или активно учествујемо, наши предлози се усвајају, али треба избећи да се привреди даје 24 сата за изјашњавање о Законима који су битни за функционисање привреде.
* **Данка Милојковић**- Кућа кластера, је представила рад куће кластера која окупља 80 кластерских организација. Истакла је да посебно треба радити реформе у делу економског оснаживања жена. Сви они прописи који праве друштвени и пословни амбијент који поможе. економско оснаживање жена су за Кућу кластера приоритет. Ми смо већ створили велику базу података и поздрављам сарадњу КСЦД са АПР-ом. Ми такође имамо добру сарадњу са КЛЕРП-ом и посебно помажемо категоријама које су тешко запошљиве као и микро, мала и среднња предузећа. У том смислу требало би урадити мапирање ових предузећа кроз јединствену базу података која би била отворена и јавно доступна. Циљ је економско оснаживање и у том смислу даћемо конкретне предлоге и за ОУП. **Коментар Драгана Брајовић МДУЛС:** ПОУ нема посебних мера за економско оснаживање али је сигурно да ти предлози могу да буду прослеђени надлежним министарствима. **Коментар Данило Родић,** Канцеларија за сарадњу са цивилним друштвом: Стратегија о родној равноправности и Стратегија борбе против сиромаштва, као и фондови који финансирају оснаживање рањивих група су права адреса за теме којима се бави Кућа кластера.
* **Данијел Дашић**- Национална коалиција за децентрализацију. Изнео једва предлога:

Први, да се у процес израде АП да приоритет укључивању трансформативних обавеза. Посебно су битни у даљем процесу подзаконски акти. Мора постојати баланс форме и суштине. Потребно ја да свих 149 ЈЛС имају Локални антикорупцијски план (ЛАП) и тиме ће највећи део обавеза из ПОУ бити испуњен.

Други, којим је посебно истака важност Обавезе 15: Ажурирање бирачког списка. Појаснио је то кроз однос броја становника и броја бирача, који је у Србији несразмеран а у уређеним земљама је сразмеран броју становника који су пунолетни. **Коментар Драгана Брајовић:** Ни МДУЛС а ни Агенција за борбу против корупцијене не могу сада да нареде ЈЛС да усвајају ЛАП. Трудимо се да унапредимо бирачки списак.

* **Драгана Стојановић- Крстић-** Канцеларија за локални економски развој и пројекте Ниш, одговорила је на питање Ивана Грујића о заинтересованости града Ниша за ПОУ, и то да: званично треба послати иницијативу, да Град Ниш има искуства и капацитет, а КЛЕРП може да помогне да се одржи први састанак. **Коментар: Небојша Ранчић:** Треба изградити модел АП за локалну самоуправу и покренути иницијативу. **Коментар Иван Грујић**: Врање је такође има капацитет да уради локални АП за ПОУ. **Коментар Драгана Брајовић:** ОЦД ЦРТА је већ у Врању, Ужицу, Шапцу, Новом Саду и Зрењанину представила модел ПОУ за локал. Локални АП могу да буду индивидуално различити. **Коментар Данило Родић**, Канцеларија за сарадњу са цивилним друштвом: Да ОЦД узме директно учешће на локалу у изради АП ПОУ јер је то права платформа за будућу сарадњу.
* **Милосав Јукић**- Удружење председника Скупштина станара. Праћење примене прописа морају да прате и казнене мере за оне који не примењују доследно Закон. Пример ЕПСа, пример локалних комуналних предузећа у Нишу и другим градовима у Србији. Примена прописа је битна колико је битно и доношење прописа и одговорност треба бити индивидуализована. Закон о комуналним делатностима се не примењује доследно. И то пратити кроз активности примене прописа и резултата примене прописа. Медији морају да буду партнери и да прате јавне расправе.
* **Марија Дражовић**- НВО Праксис. У Краљеву нема партиципативности. Нико се не бави сарадњом са ОЦДом у управи, без обзира на упутства и обуке и приручник. Обуке морају да буду заједничке и континуиране. Мора бити додатне мотивације за локалне самоуправе да почну сарадњу са ОЦД. **Коментар Данило Родић**, Канцеларија за сарадњу са цивилним друштвом: Обуке се планирају континуирано. Истраживање из 2014, каже да у просеку три јавне расправе годишње по ЈЛС. То је јако мало! Сада се изменама Закона о локалној самоуправи уводи обавеза јавних расправа. **Коментар Драгана Брајовић:** План је да се направе критеријуми за ЈЛС да се подстакне такмиченје ЈЛС да раде на унапређењу. И награда за најбоље ЈЛС. Треба радити на грађанском буџету и отварању буџета. ОЦД морају да повећају притисак и да раде на томе са ЈЛС.
* **Наталија Павловић Шиниковић**, је истакла да се кроз ПОУ мора јачати свест грађана, јер учешће грађана на локалу је први степеник а очекивања о раду управе морају бити кроз мерење задовољства грађана и у складу са Законом. Задовољство јавног мњења је битан сегмент даље евалуације. Али сигурно је да има великог простара за даљу сарадњу и унапређења рада управе и локалне самоуправе..
* **Небојша Ранчић:** је обавестио учеснике консултација да ће по изради нацрта АП за ПОУ 2018-20 бити отворена и јавна расправа о нацрту документа.

Састанак је завршен у 14,10 часова.